นาม-1975

นาม-1975 (อักษรโรมัน: "NAM-1975") เป็นวิดีโอเกมอาร์เคดแนวสนามยิงปืนสงคราม ที่แต่เดิมพัฒนาและเผยแพร่โดยบริษัทเอสเอ็นเคเมื่อวันที่ 26 เมษายน ค.ศ. 1990 โดยเป็นหนึ่งในเกมที่เปิดตัวสำหรับทั้งแพลตฟอร์มนีโอจีโอ เอ็มวีเอส (อาร์เคด) และนีโอจีโอ เออีเอส (ภายในครัวเรือน) นอกเหนือจากการเป็นเกมเดียวในระบบดังกล่าวที่ไม่มีหน้าจอบูตนีโอจีโอในโหมดการแสดง เช่นเดียวกับหนึ่งในเกมแพ็ก-อิน สำหรับนีโอจีโอ เออีเอส
เกมนี้มีฉากอยู่ในเรื่องราวสมมติ ณ ช่วงเดือนสุดท้ายของสงครามเวียดนาม เรื่องราวดังกล่าวเดินตามทหารที่ชื่อซิลเวอร์และบราวน์เมื่อพวกเขาเข้าสู่สงครามอีกครั้งเพื่อช่วยเหลืออดีตนักวิทยาศาสตร์กองทัพบกสหรัฐที่ชื่อ ดร. อาร์ มักลี และลูกสาวของเขาที่ชื่อแนนซี ผู้ถูกลักพาตัวและสันนิษฐานว่าถูกคุมขังภายในประเทศเวียดนามโดยผู้ก่อการร้ายฝั่งเหนือ (ซึ่งบอกเป็นนัยว่าเป็นเวียดกง) ขณะเดียวกันก็พยายามรู้เกี่ยวกับผู้มีอำนาจที่ตัดสินใจในการกระทำดังกล่าว โดยเริ่มแรกเกมนี้ได้รับการเปิดตัวสำหรับนีโอจีโอ เอ็มวีเอส ต่อมา "นาม-1975"ได้รับการเปิดตัวสำหรับทั้งนีโอจีโอ เออีเอส และนีโอจีโอ ซีดี ใน ค.ศ. 1991 และ 1994 ตามลำดับ รวมถึงตั้งแต่นั้นมาก็ได้รับการเผยแพร่อีกครั้งผ่านบริการดาวน์โหลดสำหรับเครื่องเล่นต่าง ๆ รวมถึงวิธีการเล่นอื่น ๆ
"นาม-1975" ได้รับการตอบรับเชิงบวกจากเหล่านักวิจารณ์เมื่อวางจำหน่าย โดยได้รับคำชมด้านกราฟิกและตัวอย่างเสียงพูดดิจิทัล แต่หลายคนก็มีความเห็นต่างกันในเรื่องรูปแบบการเล่น ในขณะที่เกมนี้ถูกติเตียนด้านดนตรีและความยาก ส่วนบทวิจารณ์ย้อนหลังสำหรับเกมนี้ได้รับเชิงบวกพอ ๆ กันในช่วงไม่กี่ปีที่ผ่านมา โดยบรรดานักวิจารณ์ชื่นชมรูปแบบการเล่น แต่ติเตียนต่อความสั้นของเกม
รูปแบบการเล่น.
"นาม-1975" เป็นเกมแนวสนามยิงปืนที่คล้ายคลึงกับเกม"คาบาล"และ"ไดนาไมต์ดุ๊ก" ซึ่งผู้เล่นจะได้ควบคุมทหารชื่อซิลเวอร์ (ผู้เล่นคนที่ 1) และบราวน์ (ผู้เล่นคนที่ 2) ในหกด่านที่เกิดขึ้นในเวียดนามในช่วงเดือนสุดท้ายของสงครามเวียดนาม และกำจัดบอสในแต่ละด่านเพื่อที่จะผ่านเกม นอกเหนือจากโหมดผู้เล่นเดี่ยวแล้ว เกมนี้ยังมีโหมดหลายผู้เล่นแบบร่วมมือกันสำหรับผู้เล่นสองคน
ก้านควบคุมจะเคลื่อนทั้งทหารและเส้นกากบาทไปทางซ้ายและขวาของพื้นที่ ปุ่มเอ (A) ใช้สำหรับการยิงอาวุธหลักโดยวางตำแหน่งเส้นกากบาทไว้ และเมื่อกดค้างไว้ ผู้เล่นจะสามารถเคลื่อนเส้นกากบาทดังกล่าวในขณะที่รักษาทหารให้อยู่ที่จุดเดิม ส่วนปุ่มบี (B) ใช้เพื่อขว้างระเบิดมือไปยังตำแหน่งของเส้นกากบาท ในขณะที่ปุ่มซี (C) ช่วยให้ผู้เล่นเคลื่อนทหารได้เร็วขึ้นเพื่อหลีกเลี่ยงการยิงของศัตรูเมื่อกดค้างไว้ หากก้านควบคุมถูกดึงในแนวทแยงมุมขณะวิ่ง ทหารจะทำการม้วนหลบเพื่อป้องกันไม่ให้พวกเขาถูกสังหาร นอกเหนือจากการหลบการยิงของศัตรูด้วยเช่นกัน เมื่อเสียทุกชีวิต เกมจะจบลงเว้นแต่ว่าผู้เล่นจะใส่เครดิตเพิ่มเติมลงในเครื่องอาร์เคดเพื่อเล่นต่อ นอกจากนี้ หากมีการ์ดหน่วยความจำ ผู้เล่นจะได้รับอนุญาตให้เซฟความคืบหน้าและกลับสู่ด่านสุดท้ายที่เกมบันทึกไว้
เช่นเดียวกับเกมก่อนหน้านี้หลายเกมที่เปิดตัวโดยบริษัทเอสเอ็นเค เกมนี้เป็นที่รู้จักกันดีในเรื่องความยากสูง โดยบอสตัวสุดท้ายนั้นมีชื่อเสียงในหมู่ผู้เล่นโดยเฉพาะอย่างยิ่งจากการปิดการใช้งานคันทินิวหลังจากไปถึงจุดสิ้นสุดของด่านสุดท้าย และหากผู้เล่นถูกสังหารระหว่างการต่อสู้นี้ จะทำให้เกิดฉากจบแบบไม่สมหวังโดยอัตโนมัติ จึงบังคับให้เริ่มเกมใหม่ตั้งแต่ต้นเพื่อให้ได้ฉากจบที่ดี
ผู้เล่นทั้งสองเริ่มเกมด้วยปืนกลพร้อมกระสุนไม่จำกัดและระเบิดมือสิบลูก เมื่อศัตรูบางตัวถูกสังหารหรือโค่นโครงสร้างอาคารบางอย่างลง พวกเขาจะทำปืน, ระเบิดมือ หรือสิ่งของอื่น ๆ ตก ที่สามารถเก็บรวบรวมได้ เช่น คะแนนหรือเพิ่มชีวิต ปืนที่หยิบขึ้นมาได้ระหว่างการเล่นเกมประกอบด้วยบอลแคน (ปืนกลที่ทรงพลังกว่า), เครื่องพ่นไฟที่สามารถกำจัดยูนิตภาคพื้นดินและเครื่องยิงมิสไซล์ ในขณะที่อาวุธประเภทระเบิดมืออื่น ๆ ที่สามารถรวบรวมได้คือประกายไฟ และระเบิดเนปาล์ม นอกจากนี้ หากผู้เล่นช่วยตัวประกันหญิงจากศัตรู ตัวประกันดังกล่าว (ชื่อคริส) จะช่วยผู้เล่นด้วยการยิงใส่ศัตรู จนกว่าผู้เล่นที่ช่วยเหลือเธอจะถูกสังหารหรือไปถึงจุดสิ้นสุดของแอเรีย และในบางครั้ง ผู้เล่นจะถูกส่งเข้าสู่การปะทะบอสที่เกิดขึ้นระหว่างด่าน
โครงเรื่อง.
"เสียงเฮลิคอปเตอร์ที่บินอยู่เหนือศีรษะทำให้เรากลับมาสู่โลกแห่งความเป็นจริง เราจะไม่มีวันลืมฝันร้ายในฤดูร้อนนั้น..." นี่คือวลีที่เริ่มต้นเรื่องราวของซิลเวอร์ และบราวน์ ทหารสองนายที่ได้รับการเรียกตัวกลับมายังกองบัญชาการนาทอร์มในช่วงฤดูร้อน ค.ศ. 1975 ช่วงเดือนสุดท้ายของสงครามเวียดนาม เพื่อช่วยเหลือ ดร. อาร์. มักลีย์ อดีตนักวิทยาศาสตร์กองทัพสหรัฐ ที่ถูกลักพาตัวและคาดว่าถูกคุมขังอยู่ภายในเวียดนามโดยผู้ก่อการร้ายฝ่ายเหนือ ซึ่งเป็นส่วนหนึ่งของหน่วยรบพิเศษที่จัดตั้งขึ้น ทีมดำเนินการตามภารกิจต่อไปโดยนั่งเรือไปที่แม่น้ำเหยียนเพื่อหลอกทหารรักษาการณ์ของศัตรู แต่กลุ่มก่อการร้ายก็จับตาดูการปฏิบัติการของพวกเขาได้อย่างรวดเร็ว เป็นผลให้ทีมดังกล่าวละทิ้งเรือและเดินทางข้ามนครโดนังเพื่อปฏิบัติการการต่อไป พร้อมทั้งสงสัยว่าศัตรูวางแผนไว้ได้อย่างไร และหลังจากทำเช่นนั้น ทีมนี้ก็ได้รับแผนยุทธศาสตร์ใหม่จากกองบัญชาการ โดยแจ้งให้พวกเขาขึ้นเครื่องบินของพันธมิตรเพื่อจะกระโดดร่มโจมตีสนามบินของศัตรู แต่ฝ่ายศัตรูสกัดกั้นพวกเขาในอากาศ และพวกทหารก็เริ่มป้องกันตัวเองโดยการยิงเครื่องบินของศัตรูที่กำลังจะมาถึง
เมื่อทีมนี้มาถึงอากาศยานอย่างปลอดภัย เหล่าทหารดังกล่าวก็ดำเนินการภารกิจต่อโดยบุกโจมตีอาคาร โดยตอนนี้พวกเขาตระหนักได้แล้วว่ามีสายลับอยู่ท่ามกลางพวกเขา แต่หลังจากที่บุกโจมตีอากาศยานของศัตรู ระบบการสื่อสารของพวกเขาก็ถูกผู้ก่อการร้ายดักฟัง และกัปตันหน่วยก็แจ้งแก่ทหารว่าแนนซี มักลี ลูกสาวของ ดร. อาร์. มักลี ก็ถูกจับตัวไปพร้อมกับพ่อของเขา และมีคำสั่งใหม่ให้ทีมเข้าไปในโรงงานอาวุธของศัตรู ซึ่งไม่นานหลังจากนั้น ทีมนี้ก็พบกับแนนซีที่พยายามแจ้งให้พวกเขาทราบเกี่ยวกับหัวหน้าที่แท้จริงของปฏิบัติการดังกล่าว ก่อนที่เธอจะถูกศัตรูยิงที่หลังจนเสียชีวิต
หลังจากจับผู้บัญชาการศัตรูได้แล้ว ทหารสองนายดังกล่าวก็เริ่มซักถามว่าแผนของพวกเขาถูกเปิดเผยได้อย่างไร แต่หลังจากนั้นผู้บัญชาการนี้ก็ถูกพลซุ่มยิงสังหาร แต่ก่อนหน้านั้นเขาได้แจ้งกองทัพว่า ดร. อาร์. มักลี เป็นคนบ้าที่กำลังสร้างปืนใหญ่เลเซอร์ขนาดยักษ์เพื่อยึดครองโลกด้วยตัวเอง แม้อาวุธนี้จะมีพลังโจมตีที่รุนแรง แต่ทางกองกำลังก็สามารถกำจัด ดร. อาร์. มักลี และช่วยโลกไว้ได้ โดยหน่วยรบพิเศษดังกล่าวได้รับการยกย่องให้เป็นวีรบุรุษ แต่สงครามในเวียดนามยังคงดำเนินต่อไป
การพัฒนาและการตลาด.
"นาม-1975" ถือเป็นหนึ่งในเกมแรก ๆ หากไม่ใช่เกมแรกที่ได้รับการพัฒนาขึ้นสำหรับแพลตฟอร์มนีโอจีโอ นอกจากนี้ ยังเป็นเกมเดียวในคลังของระบบดังกล่าวที่ไม่มีหน้าจอการบูตเครื่องนีโอจีโอในโหมดตัวอย่าง ซึ่งเกมนี้มีการอ้างอิงถึงภาพยนตร์สงครามเวียดนามที่มีชื่อเสียงหลายเรื่องในเกม เช่น "กองทัพอำมหิต" และ"เกิดเพื่อฆ่า" โดยเฉพาะเรื่องหลัง โดยมีฉากที่แสดงให้เห็นตัวละครตัวหนึ่งยิงปืนกลเอ็ม 60 ซึ่งสะท้อนให้เห็นถึงภาพของแอนิมัล มาเธอร์ ที่กำลังยิงไปที่พลซุ่มยิงของเวียดกงในภาพยนตร์เรื่องหลังได้อย่างชัดเจน และเกมดังกล่าวยังได้รับการจัดแสดงครั้งแรกในทวีปอเมริกาเหนือในงานเอซีเอ็มอี ค.ศ. 1990 ที่เมืองชิคาโก